Qui perpetuæ beatitudinis memores dum in hac terra vivunt ex mundalibus quæ possident opibus Christum heredem constituunt, noverint pro certo quia de rebus quas secum auferre nequeunt, æterna lucra adipisci possunt, et reliqua. Quæ ego Guillelmus, dux Aquitanorum, considerans, fragilitatemque communis fragilitatis attendens, de his quæ possidere videor, dum licet dumque indulta tempora permittunt, Christum heredem constitu[e]re desidero, ut in tempore suppremæ necessitatis ipse mihi pius remunerator occurrat. Est igitur mihi quædam curtis in vicaria Marevenno quam olim mater mea tenuit, et domno Guisliberto episcopo donavit, ubi est ecclesia in honore beati Pauli consecrata; quam de meo jure, una cum consensu et voluntate ipsius pontificis qui eam tenebat, in usus famulorum Dei in loco Cluniaco degentium, sicut idem pontifex possidebat, transfundere cupiens, curtem supradictam cum cunctis ad eam pertinentibus, terris scilicet, vineis et pratis, et pascuis adjacentibus, cum colonis ibidem degentibus, atque cum omni debito reddendo ipsius curtis sanctis apostolis Petro et Paulo contrado, quatenus inibi Domino famulantes emolumentum inde capiant salutare, nostrumque teneant continuum memoriale. Si quis vero inventus fuerit, qui hujus nostræ elemosinæ calumniator existere presumpserit, æterni anathematis mucrone perculsus, cum Petrus claviger cælestis regni fideles admiserit, ei januam vitæ interdicat, et ad sanctorum consortium intrare non sinat. Hoc vero nostræ auctoritatis scriptum ut robustius convalescat, ego Willelmus dux manibus meis firmavi, obtimatumque meorum manu roborare jussi. S. Agnetis comitissæ. S. Willelmi junioris. S. Guisleberti episcopi. S. Fulchonis comitis. S. Isemberti archidiaconi. S. Manassei et Gauzfredi vicecomitum. S. Eboli, Ugonis, Radulfi, Rohonis. S. Arnaldi decani. Data mense martio, anno incarnationis Dominicæ millesimo XVIII, regnante Rotberto rege. Froogerius scripsit.